সরকারি অর্থের আরেক দফা বিলি বণ্টনের ইঙ্গিত দিয়ে রাখলেন মুখ্যমন্ত্রী মমতা বন্দ্যোপাধ্যায়। এবার সরকারের নজরে লোকশিল্পীরা। তাঁদের জন্য চালু প্রকল্পের পরিধি বাড়ানোর ইঙ্গিত দিয়েছেন মুখ্যমন্ত্রী। বুধবার মহাকরণ সংলগ্ন লালদিঘির ভাসমান মঞ্চে বিশ্ববঙ্গ লোকসংস্কৃতি উৎসবের সূচনা করে তিনি বলেন, “গ্রামের লোকশিল্পীদের মর্যাদা দিতে চাই।’’ মর্যাদা হিসাবে তাঁদের জন্য আগামী বছর থেকে মাসিক এক হাজার টাকা ভাতার ব্যবস্থা করবে সরকার। জানিয়েছেন মুখ্যমন্ত্রী স্বয়ং।
রাজ্যের বিভিন্ন প্রান্ত থেকে প্রায় পাঁচ হাজার লোকশিল্পীকে কলকাতায় এনে উৎসব করছে রাজ্য সরকার। আগামী ১ জানুয়ারি পর্যন্ত লালদিঘি এবং প্রিন্সেপ ঘাটে চলবে এই উৎসব। নবান্ন সূত্রের খবর, উৎসব আয়োজনে আনুমানিক তিন কোটি টাকা খরচ করছে রাজ্য সরকার।
ইতিমধ্যেই রাজ্যের লোকশিল্পীদের নথিভুক্ত করে ভাতা দেওয়া শুরু করেছে রাজ্য সরকার। মাসে এক হাজার টাকা করে ভাতা পাচ্ছেন সরকারি তালিকাভুক্ত কয়েক হাজার শিল্পী। লোকপ্রসার প্রকল্পের আওতায় এই অর্থ দেওয়া হচ্ছে। মুখ্যমন্ত্রী এদিন জানান, গত দু’বছর ধরে ৫০ হাজার লোকশিল্পীকে এই প্রকল্পের আওতায় আনার লক্ষ্য নিয়ে কাজ করছে সরকার। নতুন বছরের শুরুতে সেই কাজে আরও গতি আনার ইচ্ছে প্রকাশ করেছেন তিনি। মুখ্যমন্ত্রী বলেন, “জানুয়ারি থেকে ৫০ হাজার শিল্পী মাসে এক হাজার টাকা করে পাবেন।”
ওই প্রকল্পের আওতাভুক্ত শিল্পীর সংখ্যা বাড়ার ইঙ্গিতও মিলেছে মুখ্যমন্ত্রীর কথায়। তথ্যসংস্কৃতি দফতরের এক কর্তা জানান, ইতিমধ্যেই ৪৫ হাজার শিল্পী প্রকল্পের তালিকাভুক্ত। নতুন বছরে মুখ্যমন্ত্রী চাইলে সেই সংখ্যা বেশ খানিকটা বাড়তে পারে। তবে কতটা বাড়বে সে সম্পর্কে নির্দিষ্ট করে কিছু জানাতে পারেননি তিনি। নবান্ন সূত্রের খবর, প্রকল্পের জন্য অর্থ সংস্থান করা নিয়ে রীতিমতো চিন্তায় রয়েছেন আধিকারিকেরা। ভোটের বাজারে ‘কল্পতরু’ মুখ্যমন্ত্রী ভাতা-প্রাপকের সংখ্যা আরও বাড়ালে রাজ্যের কোষাগারের উপর চাপ আরও বাড়বে।
প্রকল্পের নিয়মানুযায়ী মাসে এক হাজার টাকা ভাতা ছাড়াও গড়পড়তা চারটি অনুষ্ঠান পাওয়ার কথা শিল্পীদের। সব মাসে অনুষ্ঠান পাওয়া নিশ্চিত না হলেও ভাতার টাকা সরকার তাঁদের ব্যাঙ্ক অ্যাকাউন্টে পৌঁছে দেয়। এদিন অনুষ্ঠানে মুখ্যমন্ত্রী জানান, সপ্তাহের প্রতি শনিবার বিকেল ৫টা থেকে পরদিন অর্থাৎ রবিবার রাত ১০টা পর্যন্ত লালদিঘি সংলগ্ন রাস্তাগুলিতে গাড়ি চলাচল বন্ধ রাখা হবে। ওই সময় লালদিঘি চত্বরে লোকসংস্কৃতির চর্চার নিয়মিত আসর বসবে।